Ftit tal-ġranet ilu segwejt bil-qalb servizz fuq l-aħbarijiet tat-TVM dwar it-twelid tat-trabi tewmin tal-ħbieb tiegħi Claudette Abela Baldacchino u żewġha Kevin. Nieħu din l-okkażżjoni sabiex nawguralhom minn qalbi u lil kull min sar ġenitur jew qed jistenna li jsir. Li ssir ġenitur hija milja sabiħa fil-ħajja tal-bniedem, milja naturali. It-twelid ta' tarbija iġġib ferħ kbir. Anki t-tqala minnha nnifisha hija okkażjoni ta' ferħ u ċelebrazzjoni. U jien ngħid bir-raġun. Għaddhawn ħafna li t-tqala jeħduha bħala proċess ovvju, tittieħed for granted. It-tqala fil-fatt hija proċess fl-opinjoni tiegħi ta' barra minn hawn, kważi kważi mirakoluż għaliex huwa proċess ikkomplikat għall-aħħar u twil. U għalhekk kull tqala, naturali u assistita, għandha tiġi rispettata u nkoraġġuta. Huwa fin-natura tal-bniedem li jħoss li jrid isir ġenitur, partikolarment fl-istint tal-mara. U għalhekk meta kien hawn id-diskussjoni dwar jekk għandux jiddaħħal l-IVF f'Malta ma stajtx nifhem l-argument ta' min kien kontra dan il-proċess u saħansitra kien hawn min kien wasal fl-assurdità li jabbinaw l-IVF mal-abort. F'dawn il-ġranet ftakart fil-kampanja li saret kontra l-IVF u bħal eluf oħra tal-poplu Malti u Għawdxi irrifjutajt li niffirma petizzjoni kontra l-introduzzjoni tal-liġi ta' l-IVF. Fil-prinċipju staqsejt lili nnifsi min jien biex niddeċiedi kontra u nċaħħad mara bħali li tixtieq issir omm u li bl-għajnuna medika jiżdiedilha dan iċ-ċans kif inhu xieraq? Ix-xjenza ħoloqha l-bniedem, grazzi għall-moħħ u l-intelliġenza li tah Alla. Alla jinkoraġġina biex it-talenti tagħna ma nħalluhomx reqdin imma nużawhom biex nagħmlu l-ġid. Ix-xjenza hija talent u don minn Alla u m'hemmx isbaħ milli tintuża għall-ġid tal-umanita u t-tkattir tal-ħajja. Ix-xjenza tintuża b'mod naturali sabiex issalva l-ħajjiet, tfejjaq il-mard u toħloq kundizzjoni ta' ħajja aħjar. Mela x'inhu daqshekk immorali u mhux naturali li x-xjenza tintuża sabiex tgħin fit-tkattir tal-ħajja? Kull min jafni jaf kemm jien persuna pro-life u l-pożizzjoni tiegħi favur il-ħajja hija ċara ħafna. Nemmen li l-ħajja tibda mill-konċepiment u fil-prinċipju jiena kontra l-abort akkost ta' kollox u f'kull forma tiegħu. Għalhekk nemmen li jekk persuna hi favur il-ħajja għandha tkun mela favur l-IVF għax jippromwovi l-ħajja, jgħin sabiex tinħoloq il-ħajja. Is-servizz dwar il-familja ta' Claudette u Kevin ppreżentalna storja sabiħa li l-qalb bilfors taqbeż bil-ferħ. Imma wkoll iġiegħlek tagħraf it-tbatija tal-ħajja li taf ma tkunx dejjem ward u żahar. Iġegħilna nirriflettu li kulħadd għandu dritt isir ġenitur u kull għajnuna u mezz għandu jiġi provdut biex dan id-dritt jiġi ffaċilitat. Iġegħilna nifhmu li mhux għax jien ma kellix problema ta' fertilità allura niġi naqa' u nqum minn ħaddieħor. Iġegħilna nirrispettaw u nsostnu bl-appoġġ tagħna lill-koppji li qed jieħdu t-trattament tal-IVF u nirrealizzaw li dan il-proċess mhux xi ħaġa faċli imma fih id-diffikultajiet u t-tlajja'. Dan kollu jikkonferma kemm l-introduzzjoni ta' din il-liġi kienet deċiżjoni għaqlija u ta' ferħ għax taf li qiegħed fuq in-naħa t-tajba tal-istorja u parteċipi sabiex bl-intellet tal-bniedem u x-xjenza li joħloq, li huwa don minn Alla, titkattar is-sbuħija tal-ħolqien. Nemmen li għandu jsir aktar tibdil fil-liġi tal-IVF sabiex ir-rata ta' suċċess tikber u aktar koppji jkunu jistgħu jsiru ġenituri. Ngħid ukoll li għandu jsir aktar sforz, lobbying u tibdil fil-liġijiet biex jiffaċilità kif koppji jkunu jistgħu jaddottaw jew jiffosterjaw. Ikun hemm ċirkostanzi li koppji ma jistgħux ikollhom tfal fl-ebda xenarju xjentifiku jew naturali. Dawn il-koppji għandhom jingħataw kull għajnuna sabiex isiru ġenituri b'mezzi oħra. U dan jgħodd għall-koppji eterosesswali u koppji tal-istess sess. Tħares lejn l-istorja taċ-ċkejken Ben li rajna ftit tal-granet ilu wkoll tikkonferma kemm il-liġi ta' l-unjoni ċivili tagħmel sens u ġid umanitarju. Tifel li kien hemm koppji eterosesswali li rrifjutaw li jaddottawh, sab l-imħabba ta' familja ffurmata minn koppja tal-istess sess li huma magħquda flimkien permezz tal-unjoni ċivili. Meta tara stejjer sbieħ t'imħabba u favur il-ħajja bħal dawn tħossok verament kburi li kont parti minn dak il-moviment li ħa d-deċizjoni li jkun fuq in-naħa s-sewwa tal-istorja u vvota b'konvinzjoni sabiex drittijiet ċivili bħal dawn, jiddaħħlu f'pajjiżna u Malta tkun katalista fl-introduzzjoni tagħhom.